L'Escola d'Administració Pública de Catalunya (EAPC) ha estat la seu avui de la presentació de la primera edició del 'Curs per a delegat de protecció de dades de l'Administració i del seu sector públic', impulsat conjuntament amb l'Autoritat Catalana de Protecció de Dades (APDCAT).
La jornada inaugural d'aquesta nova formació ha comptat amb la participació del secretari general del Departament de Polítiques Digitals i Administració Pública i director en funcions de l'EAPC, Xavier Gatius; la directora de l'APDCAT, M. Àngels Barbarà; el director de la Càtedra de Privacitat i Transformació Digital Microsoft-Universitat de València i membre del Microsoft Health Advisory Council, Ricard Martínez; i la directora general d'Administració Digital del Departament de Polítiques Digitals i Administració Pública, Ester Manzano.
El 'Curs per a delegat de protecció de dades de l'Administració i del seu sector públic' s'ha dissenyat i es desenvoluparà fruit de la col·laboració entre l'Escola d'Administració Pública de Catalunya i l'Autoritat Catalana de Protecció de Dades.
Aquesta aliança entre ambdues institucions possibilita que els treballadors de les administracions i el sector públic de Catalunya puguin seguir una formació especialitzada, que impartirà l'Escola d'Administració Pública com a organisme encarregat de la formació dels treballadors públics de Catalunya, i, alhora, aquesta formació serà certificada per l'APDCAT.
Aquest curs es durà a terme entre els mesos de gener i juliol de 2020 en format semipresencial -combinarà les classes presencials amb la realització d'activitats en l'entorn virtual de l'EAPC- i constitueix la primera formació que s'impulsa a Catalunya per certificar la qualificació professional dels delegats de protecció de dades (DPD) de l'administració i del sector públic català.
Àngels Barbarà afirma que " el Reglament ha suposat un canvi de 360 graus en la forma de complir amb la normativa de protecció de dades, que exigeix a les entitats repensar com s'afronta el tractament de les dades personals".
Una formació per posar en valor la figura del DPD
Per tot plegat, el curs té com a objectiu principal dotar dels coneixements i les habilitats adequats les persones que tinguin encomanades les tasques de DPD en un entorn canviant i global.
Així, la formació donarà accés a la certificació, emesa per l'Autoritat, de delegat/da de protecció de dades de l'administració pública i del sector públic de Catalunya.
Una figura que té entre les seves funcions principals informar i assessorar els responsables, encarregats i empleats del tractament de dades personals, així com supervisar el compliment de les obligacions establertes al Reglament General de Protecció de Dades (RGPD).
La màxima responsable de l'APDCAT afirma que " per a l'Autoritat, la figura del delegat de protecció de dades es considera una peça essencial per assolir un compliment efectiu del Reglament General de Protecció de Dades" i assegura que "les autoritats de protecció de dades hem de ser un referent i un suport per als delegats de protecció de dades.
I avui ho concretem amb la presentació d'aquest curs de formació especialitzada en matèria de protecció de dades".
Programa de la primera edició del curs
El 'Curs per a delegat de protecció de dades de l'Administració i del seu sector públic' -coordinat per Mònica Vilasau, Doctora en Dret i Directora del Postgrau en Protecció de Dades de la UOC-, que tindrà una durada de 180 hores, està estructurat en 26 temes i abordarà tots els aspectes rellevants des del punt de vista de la normativa de protecció de dades: aspectes jurídics i d'interpretació de la normativa de protecció de dades; anàlisi de la normativa sectorial en àmbits sensibles com els de salut o serveis socials; qüestions vinculades a la seguretat de la informació, a la gestió i governança de les dades; o el procés de transformació digital de l'administració.
A més, la formació també incorpora una part destinada a reforçar les habilitats personals i interpersonals dels DPD, entre elles la comunicació, la negociació, la resolució o la capacitat per a crear i treballar en equip.
Finalment, al llarg del curs es realitzaran diverses conferències sobre temes d'actualitat que comptaran amb destacats ponents del món de la protecció de dades.
Àngels Barbarà, directora de l'APDCAT, recalca que " amb aquesta formació es busca crear un entorn d'estudi i aprenentatge dinàmic que convidi a debatre i aprofundir en la matèria de protecció de dades" i explica que "els delegats no tenen una mera actuació formal i d'interpretació passiva de la normativa de protecció de dades, sinó que han de realitzar una tasca proactiva per una millor defensa dels drets de les persones".
La conferència inaugural del curs sobre 'Els reptes del dret a la protecció de dades' ha anat a càrrec de Ricard Martínez, director de la Càtedra de Privacitat i Transformació Digital Microsoft-Universitat de València i membre del Microsoft Health Advisory Council, qui ha destacat, en la seva intervenció, el model europeu de protecció de dades com a model constitucional i de garantia dels drets fonamentals.
També ha afirmat que la protecció de dades es consolida en les organitzacions, principalment en el marc de les administracions públiques, i ha incidit en la tasca estratègica i diferenciadora de la figura del delegat/da de protecció de dades.
L'encarregada de tancar l'acte de presentació d'avui ha estat Ester Manzano, directora general d'Administració Digital del Departament de Polítiques Digitals i Administració Pública, que en la seva intervenció ha destacat la figura del delegat de protecció de dades com a "element clau per donar seguretat i confiança envers el desplegament dels serveis digitals" i ha emmarcat el curs per a DPD en la necessitat de "compartir coneixements, experiències i visions" i, d'aquesta manera, "enfortir el desplegament de la protecció de dades a la Generalitat i el seu sector públic".
En aquest sentit, des de la Direcció General d'Administració Digital s'està treballant en l'aprovació d'un decret per regular la figura del DPD a l'Administració de la Generalitat i a les entitats del sector públic.
Un curs amb vocació de continuïtat
Aquesta primera edició del curs s'adreça als DPD de l'administració de la Generalitat i del seu sector públic, però l'EAPC i l'APDCAT tenen la voluntat d'organitzar-ne noves edicions en el futur que s'adreçaran al conjunt de delegats del sector públic català.
Ambdues institucions treballen, així mateix, en l'impuls d'una nova formació sobre protecció de dades d'una durada inferior (60 hores), que es realitzaria com a pas previ per accedir al 'Curs per a delegat de protecció de dades de l'Administració i del seu sector públic' i s'adreçaria a aquelles persones que estan exercint de DPD, però com a pas previ per a l'accés al curs de formació especialitzada per a DPD que dona accés a la certificació.
El curs té per objectiu dotar dels coneixements i les habilitats adequats les persones que tinguin encomanades les tasques de delegat de protecció de dades en un entorn canviant i global.
La formació donarà accés a la certificació, emesa per l'Autoritat, de delegat/da de protecció de dades de l'administració pública i del sector públic de Catalunya.